|  |
| --- |
|  |
| Undervisningsevaluering på DPU foråret 2018 |

Nærværende notat er en sammenfatning af studienævnets drøftelser af undervisningsevalueringerne for foråret 2018 behandlet og fremsendt af de enkelte uddannelsesnævn. Drøftelserne fandt sted i studienævnet d. 25. september 2018.

**Generelle bemærkninger**

De fremsendte evalueringsnotater dokumenterer, at uddannelserne efter hensigten har gennemført undervisningsevalueringer, og at evalueringerne har været diskuteret i de respektive uddannelsesnævn. Det er dog uklart, hvilken typer af udfordringer nævnene identificerer og hvilke handlinger, det har givet anledning. Det er derfor ønskeligt, at dette præciseres at uddannelsesnævnenes tilbagemelding til studienævnet fremadrettet. Fremadrettet må uddannelsesnævnene derfor gerne markere i deres tilbagemeldinger, hvis der er udforinger, de mener studienævnet bør sætte fokus på.

SN drøftede samtidig vigtigheden af at få en god sammenhæng mellem de kvantitative og kvalitative evalueringer. Målet er, at underviserne og de studerende bruger den kvalitative evaluering til at spørge ind til resultatet af den kvantitative evaluering.

Det blev ved den sidste evaluering besluttet, at understøtte de studerende ejerskab til evalueringerne, ved at sikre, at en holdrepræsentant også underskriver sammenfatningerne. Nævnet diskuterede, om det er den rigtige måde at gøre det på, eller om det tvært i mod gør processen mere bureaukratisk. Et forslag var, at bede modulkoordinatorerne om at være mødeleder og lade en holdrepræsentant udarbejde udkast til referat. Det blev besluttet at det skal være op til de enkelte uddannelsesnævn at beslutte dette.

Det noteres, at de studerende efterspørger mere feedback. AUs spørgsmål vedr. vejledning/feedback giver dog ikke et klart svar på, hvad der helt præcist er, de studerende efterspørger. I flere uddannelsesnævn har det derfor givet anledning til mange drøftelser uden entydige svar. Spørgsmålet omkring feedback og vejledning er dog yderst vigtigt og det blev derfor besluttet, at feedback fortsat og løbende skal være på SN dagsorden. Det noteres samtidigt, at alle uddannelser arbejder med feedback og/eller kollektive vejledningsformater i en eller anden grad. SN mindende i den forbindelse om, at nævnet ved et tidligere møde har besluttet, at det skal fremgå af undervisningsplanen hvordan feedback gives.

**Opsummerende pointer fra de enkelte uddannelser**

Af opsummeringerne fra de enkelte uddannelser fremgår følgende opmærksomhedspunkter med relevans for det samlede studienævn:

*Uddannelsesvidenskab (både BA og KA)*

Evalueringerne er præget af divergerende svarprocent fra 13 pct. til 77 pct. Fagmiljøet har endnu ikke haft tid til at drøftet, hvad denne forskel kan være udtryk for, men det vil være et vigtigt opmærksomhedspunkt.

På baggrund af undervisningsevalueringerne har uddannelsen arbejdet med modulstrukturen på forårssemesteret.

I evalueringerne fra bacheloruddannelsen er studiegrupper et tilbagevendende emne. Der arbejdes videre på at skabe succesfulde studiegruppeforløb for flere studerende.

På kandidatuddannelsen har et fokuspunkt i evalueringerne været, at de studerende oplever en stor forskel mellem Aarhus og Emdrup. Særligt for Emdrup efterlyser de studerende, at underviserne er mere til stede på campus. Feedback har også været et tema i uddannelsesnævnets drøftelser af undervisningsevalueringerne. Der efterlyses bedre spørgsmål feedback i undervisningsevalueringen.

*Pædagogisk sociologi*

Fagmiljøet oplever en god og respektfuld relation mellem undervisere og studerende. En del studerende angiver et lavt tidsforbrug på uddannelsen.

Uddannelsen efterlyser større sammenhæng mellem de kvantitative spørgsmål, der fremgår af selve undervisningsevalueringen og de kvalitative parametre, som afrapporteringen skal tage udgangspunkt i. Det betyder, at det er vanskeligt at kvalificere afrapporteringerne og sammenligne på tværs. Et tema som flere andre uddannelser bekræfter.

Evalueringerne peger på, at vægtningen af kollektiv vejledning bør tages op til revision. Undervisning på engelsk er en udfordring for en del studerende. Det foreslås at der arbejdes med forventninger til sprogkundskaber i prærekrutteringen.

*Generel pædagogik*

Uddannelsen har arbejdet med højere grad af sammenlignelighed i evalueringsnotater på de forskellige moduler. Der efterlyses samtidig større grad af sammenlignelighed på tværs af uddannelsernes evalueringsrapporter.

Der har været et nyt modul med studieordningen 17 og Almen pædagogik. På det ene campus har der været skift i lærergruppe og koordinator. Det taget i betragtning er det gået udmærket. Fagmiljøet har drøftet det indholdsmæssige og reflekteret over forholdet mellem det almene og det pædagogiske indhold.

De studerende har i Emdrup vurderet indhold godt, men savner mere feedback. Det tages til efterretning.

På det nye modul har der været en ambition om at videodokumentere hele undervisningsforløbet, så de studerende kunne bruge det efterfølgende. De studerende har ikke været så aktive på det modul pga. filmning. Det slår igennem i undervisningsforløbet.

CUDIM, Center for Undervisningsudvikling og Digitale Medier, har været involveret i revision af specialevejledningen og det har haft positiv effekt på de studerende oplevelse af specialeforløbet.

*Anthropology of Education and Globalisation*

På Anthropology of Education and Globalisation har evalueringerne igen givet anledning til drøftelse af inklusionen af de engelsksprogede studerende på DPU – herunder manglende engelsksproget information. Der arbejdes på at udvide de engelsksprogede informationer på hjemmesiden.

*Pædagogisk antropologi*

Uddannelsesnævnet har på baggrund af evalueringerne særligt drøftet, hvordan man fastholder tilstrækkelig vejledning i forbindelse med nye vejledningsformer.

Sprogdiskussionen har også været nævnt tidligere på uddannelsen. Uddannelsens placering af valgfag i forårssemesteret har betydet en reducering i udbuddet af valgfag. Det er særligt en udfordring i Aarhus, hvor de studerende ikke oplever et reelt valgtilbud. Modellen for valgfag på DPU er til drøftelse i studienævnet i foråret 2018 og det forventes at afhjælpe udfordringerne.

*Pædagogisk filosofi*

Der har været en lav svarprocent på de evaluerede fag i forårssemesteret.

Fagmiljøet arbejder med forskellige former for opsamling på evaluering på uddannelsen.

Vedr. synopsis eksamen ser det ud til, at de studerende gør mere ud af synopsis end krævet. De studerende skriver flere sider. Fagmiljøet overvejer ændring af eksamensforme eller præcisering af omfang på synopsis.

*Pædagogisk psykologi*

Det fremgår af evalueringerne, at gruppedannelsesprocesserne nogen steder har været vanskelige, når de studerende selv skal danne grupperne. Fagmiljøet har drøftet fordele og ulemper ved forskellige grader af struktureret studiegruppedannelse ifht. læringsudbyttet og arbejder videre med hvordan fagmiljøet kan understøtte processen hensigtsmæssigt uden at det påvirker de studerendes læringsudbytte.

Modul 3 er nyt kursus med studieordningen 17. Det har givet udfordringer, at der kun har været 1 underviser til workshops for 100 studerende. Fagmiljøet arbejder videre med koncept for undervisningsformen.

De studerendes selvrapporterede timeforbrug på uddannelsen er fortsat lavt.

*Didaktik*

UN har på baggrund af undervisningsevalueringerne drøftet placeringen af undervisningsevaluering i forhold til eksamen. Fagmiljøet har drøftet de studerendes selvrapporterede timeforbrug. Hvilke standarder er det vi anerkender som passende. Ministeriets standard er 43 t/uge i de uger hvor der er undervisning.

Uddannelserne oplever generelt tilfredshed med uddannelsernes moduler. Fællesmodulerne skal på baggrund af evalueringerne revurderes på kommende uddannelsesnævnsmøde, da der har været bemærkninger om forskel på undervisningskvaliteten mellem de to campi.

*Masteruddannelser*

Den samlede svarprocent er 57 % det er ikke tilfredsstillende. Fagmiljøet ønsker at komme op på 75%.

Det skyldes særligt det semester, hvor de studerende skriver deres masterprojekt, hvor evalueringen ligger så tidligt at de studerende knap er gået i gang med vejledningen.

Fagmiljøet vil knytte den kvalitative evaluering tættere på den kvantitative evaluering.Fagmiljøet arbejder med at styrke det faglige fællesskab både internt på uddannelserne og på tværs af uddannelserne.

De studerende oplever at praksisrelevans er lav på modul 4. Det er naturligt da det bygger på videnskabsteori. Der arbejdes videre med at styrke praksissammenhæng.

Opsamling på masteruddannelsernes evalueringer er udfordret af, at der er tale om opsamling på flere uddannelsers evalueringer. Det kan være vanskeligt at udlede noget generelt på baggrund af, da uddannelserne er så forskellige. Der er et stort generelt udbytte, men enkelte uddannelser træder ved siden af i sammenligning. Et gennemgående tema har været et ønske om i højere grad at inddrage de studerendes erhvervsarbejde i undervisningen. Det tages til efterretning og indarbejdes i den videre undervisningsplanlægning.

**Indsatser på baggrund af drøftelserne i studienævnet**

Studienævnet vil det kommende år have særlig fokus på følgende:

* **Studienævnets kvalificering af uddannelsesnævnenes arbejde med undervisningsevaluering – videreudvikling af evalueringsproceduren**Kvalitetssikring af undervisningsevalueringerne og initiativer på baggrund af heraf er uddelegeret til uddannelsesnævnene. Studienævnet drøftede på den baggrund, hvordan nævnet kan arbejde med opsamlingerne på undervisningsevalueringerne så arbejdet i højere grad kvalificerer det kvalitetssikringsarbejde, der pågår i uddannelsesnævnene. I den forbindelse blev det drøftet hvordan datapakkerne og evalueringerne i højere grad kan samtænkes.

Studienævnet besluttede at tematisere emnet på kommende studienævnsseminar. Det blev i samme forbindelse præciseret, at uddannelsesnævnene skal blive bedre til at følge retningslinjerne så de kvalitative opsamlinger på baggrund af undervisningsevalueringerne både underskrives af en studenterrepræsentant og modulkoordinatoren. Det kan med fordel fremgå af skabelonen fremadrettet.

* **Standardisering af skabelonen til afrapportering af undervisningsevalueringen**

Flere uddannelser efterlyser bedre sammenhæng mellem de kvantitative parametre, der fremgår i spørgeskemaet og de spørgsmål, der skal afrapporteres på baggrund af uddannelsesnævnenes rapporter. Det blev endvidere besluttet, at studienævnsformanden arbejder videre med skabelonen for uddannelsesnævnenes afrapportering til studienævnet, så de i højere grad er sammenlignelige og så der er større sammenhæng mellem de kvantitative evalueringsspørgsmål og de kvalitative spørgsmål som rapporterne udarbejdes på baggrund af.

* **Engelsk som fokus i prærekrutteringen**På tværs af flere uddannelser fremgår det, at en del studerende har vanskeligt ved at håndtere fremmedsprog. Studienævnet beder derfor VEST og den ansvarlige for Åbent hus om at gå videre med præcisering af forventninger til sprogkundskaber i prærekrutteringen, så det bliver mere klart for de studerende, at der indgår fremmedsprog både som litteratur og undervisningssprog på alle uddannelser på DPU.
* **Holdstørrelse**Et gennemgående tema i flere evalueringer er holdstørrelsen, der har betydning for såvel fagligt udbytte som tilhørsforholdet. Det bliver blandt andet et tema i forbindelse med den kommende drøftelse af valgfag på 3. semester, hvor der arbejdes på at holdstørrelsen kan blive mere variabel.
* Det blev besluttet af følgende tematikker skal drøftes på de kommende studienævnsmøder:
* Selvstuderet emne
* Feedback
* De studerendes timeforbrug
* Specialeseminar
* Forskelle i evalueringssvar mellem campus